Efter 30 år i spidsen for Lego træder Kjeld Kirk Kristiansen nu tilbage og overlader det til sin søn Thomas at være familiens øverste mand i legetøjsimperiet. Dermed cementerer Lego, at virksomheden er familieejet, og at én mand fra hver generation står i spidsen.

Lone Andersen, f. 1965, er journalist i Finans’ trendgruppe, som går i dybden med de vigtigste erhvervstendenser fra ind- og udland. Hun har igennem 20 år dækket erhvervsstof på medier som Reuters, Berlingske Tidende og DR og har siden 2006 været ansat på Jyllands-Postens erhvervsredaktion. Lone har dækket både de finansielle markeder, den finansielle sektor, makroøkonomien, nogle af de største danske virksomheder og det internationale erhvervsliv. Det meste af tiden og spaltepladsen er gået til hårde nyheder, men der har også været plads til at udforske de mere tværgående tendenser i erhvervslivet og økonomien og til de skæve indgangsvinkler til området. Efter arbejdstid bliver hendes fritid nogenlunde ulige delt mellem venner, motion og udlandsrejser.

Legetøjskoncernen Lego, et af verdens mest kendte brands, har fået ny konge. Fra nu af er det Thomas Kirk Kristiansen, 37 år og fjerde generation af Lego-familien Kirk Kristiansen, Danmarks rigeste, der bliver legetøjets overhoved.

Generationsskifte i Lego I 2007 fik Thomas Kirk Kristiansen formelt en bestyrelsespost i Lego A/S, og nu overtager han sin fars næstformandspost.

I Lego Fonden bliver Thomas Kirk Kristiansen formand i stedet for sin far. I begge selskaber forbliver Kjeld Kirk Kristiansen som menigt bestyrelsesmedlem.

I Kirkbi, som er familiens pengetank, bliver Kjeld Kirk Kristiansen siddende som bestyrelsesformand, og han har fortsat kontrollen med selskabet, idet han har 62 pct. af stemmerne. Thomas Kirk Kristiansen er medlem af bestyrelsen, men det ligger i luften, at sønnen overtager både formandsposten og stemmekontrollen, når tiden er til det.

Thomas Kirk Kristiansens søstre er aktive i familiens fonde, Lego Fonden, Ole Kirks Fond og i Edith og Godfred Kirk Christiansens Fond. Det samme er Kjeld Kirk Kristiansens søster Gunhild Kirk Johansens børn. Gunhild Kirk Johansen og hendes gren af familien blev købt ud af Lego-koncernen i 2007.

»Vi vil gerne have, at alle ejere i familien er gode ejere. Men i hver generation skal der være én ejer, der er mest aktiv - én der følger virksomheden tættere. Vi har i mange år lagt op til, at det bliver Thomas' rolle, og det er det, vi gør nu: Thomas og jeg bytter roller i både Lego A/S og i Lego Fonden,« siger Kjeld Kirk Kristiansen.

En synligt glad og lettet far fortæller sammen med sønnen Thomas Kirk Kristiansen om generationsskiftet i et eksklusivt interview med Finans i hovedsædet for familiens pengetank Kirkbi i Billund.

Dermed har Thomas Kirk Kristiansens to søstre, Sofie Kirk Kristiansen (39 år) og Agnete Kirk Thinggaard (32 år) givet ham den øverste magt over selskabet, men de vil begge være aktive andre steder i koncernen.

Det ligger også fast, at Kjeld Kirk Kristiansen reelt fortsat sidder på den allerøverste post, nemlig som bestyrelsesformand for Kirkbi, som ejer 75 pct. af aktierne i Lego. Kirkbi er stort set ligeligt ejet af Kjeld Kirk Kristiansen og hans tre børn – men stemmerne og dermed kontrollen ligger hos Kjeld Kirk Kristiansen.

»Det er et glidende generationsskifte, hvor jeg bliver siddende som formand i Kirkbi, hvor jeg har kontrollen med stemmerne. Men det kunne sagtens tænkes, at det bliver ændret, når formandsposten bliver ændret. Vi har ikke besluttet hvornår, men der kommer jo nogle milepæle hen ad veje. Det ser vi på,« siger Kjeld Kirk Kristiansen og smiler hemmelighedsfuldt.

Næste officielle milepæl er hans egen 70 års fødselsdag i december næste år.

I Lego er det fortsat Niels Jacobsen, der sidder som bestyrelsesformand, og det bliver der ikke ændret på. Der bliver heller ikke ændret på, at familien Kirk Kristiansen ejer Lego i mange mange år ud i fremtiden.

»Det er ingen tvivl om, at vores medarbejdere er utroligt stolte af at være med til hver dag at opfylde dette formål, som vi har i virksomheden om at udbrede ideen med at lære gennem leg. Det betyder enormt meget for dem, at vi holder fast i det. Og det er familieejerskabet, der er klart den bedste måde at sikre det i fremtiden, mener vi,« siger Thomas Kirk Kristiansen.